Timbow hayahen bè yó,
gungol yó kem tey tau wen deng eles mung bè yóm mò ken bong bè Kdaw Khius bè Jirusalim yóm kógów Jisas etu,
gotu na le e senlong.
Gotu le ma doun twok mò nit le semlong ke Jisas.
Gotu le mensag,
mon le,
“Hol dóyón tekuy dé Dwata.
Dwata he hol tmóbóng du yóm tau deng hógówen ni.
Dwata he hol muyag du yóm tau hol geta bélê tekuy kem tau Israél.”
Ne wen ton Jisas yóm sotu kay kudà boluyen asnu,
ne nyónen.
Yó se deng gónón dohò yóm tehe mon Dwata bè Sulaten,
yóm monen,
“Bê ye hlikò,
kem tau bè Sayun.
Ngem yó dém tau hol geta bélê ye.
Deng sut,
ne smakay ngà nati asnu.”
Bè yóm kógów Jisas ebè Jirusalim yó,
là kô glileb le du yó kem gel lemolò du ke yó tendoken yóm udél tehe hsulat Dwata yó.
Okóm kogol yóm kulék Jisas ebè longit,
yó he kegbelen bè nawa le deng gotu dohò etahen yóm tehe hsulat Dwata ekni,
duhen yó sem deng nmò le béléen.
Lemwót yó kem tau tehe mton yóm ktaba Jisas ke Lasarus gu lem lebengen,
ne yóm kehlowilen du,
gotu tulón le bè kem dumu le yóm kmò kton le du.
Yó se gónó le alì gduf semlong ke Jisas yó kem tey tau wen lan le mungol yóm tey hentaw ton deng nmoen yó.
Lemwót yó kem Farisi,
stulón le,
mon le,
“Ngem,
laen kô dù gmò tekuy.
Tenngel ye dé,
tódô kdéen tau gotu lemolò du.”